b'\n_START_ARTICLE_\nConstantin Tobescu\n_START_SECTION_\nNot\xc4\x83 biografic\xc4\x83\n_START_PARAGRAPH_\nConstantin Tobescu s-a n\xc4\x83scut la 28 ianuarie 1893 \xc3\xaen localitatea Comani, plasa Dr\xc4\x83g\xc4\x83ne\xc8\x99ti, jude\xc8\x9bul Olt, fiul cel mare al lui Nae Thobescu, \xc3\xaen etate de 28 de ani, comerciant de profesie, \xc8\x99i al Polina, \xc3\xaen etate de 23 de ani, menajer\xc4\x83. \xc3\x8en anul urm\xc4\x83tor, \xc3\xaen 8 iulie 1894, cuplului i se va na\xc8\x99te o fat\xc4\x83, Verginia, iar \xc3\xaen 17 iulie 1996 un alt b\xc4\x83iat, Theodor._NEWLINE_Viitorul general a absolvit 7 clase de liceu, apoi, din 1911, a devenit elev al \xc8\x98colii Militare de Infanterie, pe care o va absolvi 2 ani mai t\xc3\xa2rziu. Dup\xc4\x83 absolvire, \xc3\xae\xc8\x99i \xc3\xaencepe cariera militar\xc4\x83 prin participarea la al doilea r\xc4\x83zboi balcanic.(1913) Din august 1916, particip\xc4\x83 la opera\xc8\x9biile militare din cadrul primului r\xc4\x83zboi mondial. Foaia matricol\xc4\x83, fila 7, precizeaz\xc4\x83 c\xc4\x83 pe atunci avea domiciliul \xc3\xaen Slatina \xc8\x99i c\xc4\x83 \xc3\xaen data de 17 ianuarie 1917 s-a c\xc4\x83s\xc4\x83torit cu d-ra Julieta Pomponiu, n\xc4\x83scut\xc4\x83 \xc3\xaen 2 iulie 1895 \xc3\xaen Slatina. \xc3\x8en 23 decembrie 1917, i se na\xc8\x99te unica fiic\xc4\x83, Corina. Fiica sa, inginer electro-mecanic la \xc3\xaentreprinderea Electromagnetica, cu origine "burghez\xc4\x83", la data de 28 august 1951, era de\xc8\x9binut\xc4\x83 \xc3\xaen penitenciarul V\xc4\x83c\xc4\x83re\xc8\x99ti, fiind re\xc8\x9binut\xc4\x83 f\xc4\x83r\xc4\x83 mandat de arestare, conform fi\xc8\x99ei matricole penale._NEWLINE_Avansat la gradul de c\xc4\x83pitan, Constantin Tobescu trece \xc3\xaen cadrele Jandarmeriei la sf\xc3\xa2r\xc8\x99itul r\xc4\x83zboiului. \xc3\x8en noiembrie 1930, este mutat \xc3\xaen interesul serviciului la Inspectoratul de Jandarmi Bucure\xc8\x99ti, unde se stabile\xc8\x99te definitiv. Dup\xc4\x83 ce este deta\xc8\x99at \xc3\xaen diverse posturi prin \xc8\x9bar\xc4\x83 (G\xc4\x83e\xc8\x99ti, Ploie\xc8\x99ti \xc8\x99i Chi\xc8\x99in\xc4\x83u), este avansat la gradul de colonel \xc3\xaen 1938, fiind mutat la Ia\xc8\x99i. Dup\xc4\x83 abdicarea regelui Carol al II-lea, demisioneaz\xc4\x83 din armat\xc4\x83 (\xc3\xaen 26 noiembrie 1940), de teama legionarilor. (deoarece fusese un colaborator apropiat al gen. Ioan Bengliu, fost comandant al Jandarmeriei, asasinat \xc3\xaen aceea\xc8\x99i noapte la \xc3\xaenchisoarea militar\xc4\x83 Jilava) Se retrage \xc3\xaen Banat, trece Dun\xc4\x83rea \xc3\xaen Iugoslavia, apoi revine \xc3\xaen func\xc8\x9bia din care demisionase anterior, imediat dup\xc4\x83 evenimentele violente din 21-23 ianuarie 1941, cunoscute sub denumirea de \xe2\x80\x9crebeliune legionar\xc4\x83\xe2\x80\x9d (24.01.1941). _NEWLINE_Avansat la gradul de general spre sf\xc3\xa2r\xc8\x99itul anului 1941, pe toat\xc4\x83 durata r\xc4\x83zboiului va fi mobilizat \xc3\xaen zona interioar\xc4\x83 (teritoriul rom\xc3\xa2nesc rezultat \xc3\xaen urma amput\xc4\x83rilor teritoriale din vara anului 1940), \xc3\xaen calitate de comandant al Siguran\xc8\x9bei \xc8\x99i Ordinii Publice \xc3\xaen Inspectoratul General al Jandarmeriei.(I.G.J.), cu sarcina principal\xc4\x83 de a preveni actele teroriste, de sabotaj \xc8\x99i spionaj pe teritoriul \xc8\x9b\xc4\x83rii. Dup\xc4\x83 lovitura de stat de la 23 august 1944 \xc3\xae\xc8\x99i d\xc4\x83 demisia din armat\xc4\x83, dup\xc4\x83 care se ascunde, \xc3\xaempreun\xc4\x83 cu Eugen Cristescu, directorul general al Serviciului Special de Informa\xc8\x9bii (SSI), conform propriilor declara\xc8\x9bii, din teama de a nu fi capturat de trupele sovietice. Este arestat preventiv \xc3\xaen data de 24 septembrie 1944, ulterior este predat sovieticilor, transportat \xc8\x99i anchetat la Moscova, fiind readus \xc3\xaen \xc8\x9bar\xc4\x83 \xc3\xaen prim\xc4\x83vara anului 1946, continu\xc3\xa2nd s\xc4\x83 r\xc4\x83m\xc3\xa2n\xc4\x83 \xc3\xaen arest preventiv. \xc3\x8en data de 19.01.1949, este condamnat la "5 ani deten\xc8\x9biune simpl\xc4\x83 \xc8\x99i 5 ani degradare civic\xc4\x83". Deoarece condamnarea sa se apropia de sf\xc3\xa2r\xc8\x99it, gen. Constantin Tobescu fiind de\xc8\x9binut preventiv de aproape 4 ani \xc8\x99i 4 luni, Procurorul General al R.P.R. a cerut m\xc4\x83rirea pedepsei. Dup\xc4\x83 4 am\xc3\xa2n\xc4\x83ri ale pronun\xc8\x9b\xc4\x83rii sentin\xc8\x9bei, \xc3\xaen 2 iulie 1951, gen. Constantin Tobescu este condamnat definitiv la "10 ani deten\xc8\x9biune simpl\xc4\x83". Se stinge din via\xc8\x9b\xc4\x83 \xc3\xaen 2 decembrie 1951 \xc3\xaen spitalul-penitenciar TBC T\xc3\xa2rgu Ocna, fiind \xc3\xaenhumat \xc3\xaentr-o groap\xc4\x83 anonim\xc4\x83 \xc3\xaen cimitirul ora\xc8\x99ului.\n_START_SECTION_\nStudii \xc8\x99i specializ\xc4\x83ri\n_START_PARAGRAPH_\n\xc3\x8en perioada 15.05 \xe2\x80\x93 1.10.1922, Constantin Tobescu a urmat un curs de informa\xc8\x9bii la Sf.Gheorghe. La absolvirea cursului de informa\xc8\x9bii, c\xc4\x83pitanul Tobescu a sus\xc8\x9binut 14 examene pe care le-a trecut cu calificative maxime. Foaia sa calificativ\xc4\x83 din 1934 cuprinde not\xc4\x83rile a 2 colonei \xc8\x99i 2 generali, to\xc8\x9bi la modul laudativ. Generalul Dimitrescu, comandantul Jandarmeriei, men\xc8\x9bioneaz\xc4\x83 c\xc4\x83 l-a trimis pe Constantin Tobescu \xc3\xaen Cehoslovacia, Fran\xc8\x9ba \xc8\x99i Italia, pentru ca \xe2\x80\x9es\xc4\x83 ia contact cu jandarmeriile str\xc4\x83ine\xe2\x80\x9d, dar acesta a constatat c\xc4\x83 \xe2\x80\x9cnu avem nimic a modifica, deoarece institu\xc8\x9bia noastr\xc4\x83 corespunde nevoilor noastre iar ceea ce trebuie complectat sunt mijloace tehnice care ne lipsesc\xe2\x80\x9d. \xc3\x8en func\xc8\x9biile de\xc8\x9binute, el s-a preocupat \xe2\x80\x9cde instruc\xc8\x9bia profesional\xc4\x83 de toate felurile \xc3\xaen direc\xc8\x9bia poli\xc8\x9biei, mai ales c\xc4\x83 p\xc3\xa2n\xc4\x83 la el, serviciul poli\xc8\x9bienesc aproape nu exista \xc8\x99i a\xc8\x99a mic cum era, se executa dup\xc4\x83 uzul trecutului\xe2\x80\x9d, dup\xc4\x83 cum noteaz\xc4\x83 acela\xc8\x99i general.\n_START_SECTION_\nCalificative\n_START_PARAGRAPH_\n(foaia de notare pentru perioada 1.11.1915 \xe2\x80\x93 31.05.1916, cdt. reg., lt.col. Po\xc8\x99ulescu (?).)_NEWLINE_\xe2\x80\x9eUn ofi\xc8\x9ber distins \xc8\x99i excelent sub toate raporturile. Merit\xc4\x83 \xc3\xaen deosebire a deveni ofi\xc8\x9ber superior.\xe2\x80\x9d_NEWLINE_(col. Sterea, fost Mare Pretor al armatei \xc3\xaen timpul primului r\xc4\x83zboi mondial, caracterizare la absolvirea Cursului de informa\xc8\x9bii de c\xc4\x83tre c\xc4\x83pitanul Tobescu, care a sus\xc8\x9binut 14 examene pe care le-a trecut cu \xe2\x80\x9cprea bine\xe2\x80\x9d (5),  \xe2\x80\x9cfoarte bine\xe2\x80\x9d (8) \xc8\x99i un \xe2\x80\x9cbine\xe2\x80\x9d)_NEWLINE_\xe2\x80\x9eOfi\xc8\x9berul (Constantin Tobescu) ajut\xc4\x83 la formarea unei doctrine \xc3\xaen jandarmerie, organiz\xc3\xa2nd acest serviciu de la Inspectoratul General p\xc3\xa2n\xc4\x83 la posturi \xc3\xaen cele mai perfecte condi\xc8\x9biuni de func\xc8\x9bionare.\xe2\x80\x9d_NEWLINE_(Generalul Dimitrescu, comandantul Jandarmeriei, foaia calificativ\xc4\x83 din 1934)_NEWLINE_\xe2\x80\x9e(Col. Tobescu) a activat foarte mult pe terenul informativ, ob\xc8\x9bin\xc3\xa2nd foarte frumoase rezultate, (\xc3\xaen timp ce anul urm\xc4\x83tor, 1938, prin munca desf\xc4\x83\xc8\x99urat\xc4\x83) a st\xc4\x83p\xc3\xa2nit cu fermitate problemele poli\xc8\x9biene\xc8\x99ti ale Basarabiei.\xe2\x80\x9d_NEWLINE_(Generalul B. P\xc3\xa2r\xc3\xa2ianu, comandantul Jandarmeriei, foaia calificativ\xc4\x83 din 1937)_NEWLINE_\xe2\x80\x9e Cu mul\xc8\x9bi ani \xc3\xaen urm\xc4\x83 a pus bazele reorganiz\xc4\x83rii profesionale \xc3\xaen Jandarmerie prin numeroasele lucr\xc4\x83ri de specialitate, care \xc8\x99i ast\xc4\x83zi sunt c\xc4\x83l\xc4\x83uze pentru toate ramurile de activitate poli\xc8\x9bieneasc\xc4\x83 rural\xc4\x83 \xc8\x99i urban\xc4\x83. [\xe2\x80\xa6] dup\xc4\x83 \xc3\xaenceperea ostilit\xc4\x83\xc8\x9bilor (22.06.1941) actele de sabotaj \xc8\x99i spionaj, precum \xc8\x99i ac\xc8\x9biunile para\xc8\x99uti\xc8\x99tilor \xc8\x99i terori\xc8\x99tilor au fost anihilate datorit\xc4\x83 \xc3\xaen mare parte, instruc\xc8\x9biunilor \xc8\x99i planurilor de urm\xc4\x83rire concepute de colonelul Tobescu la care s-au ad\xc4\x83ugat rezultatele foarte bune ob\xc8\x9binute \xc3\xaen domeniul informativ at\xc3\xa2t de mult apreciate de toate organele superioare ale Statului.\xe2\x80\x9d_NEWLINE_(Gen. Constantin Z. Vasiliu, comandantul Jandarmeriei, 1941, foaie de propunere de avansare la gradul de general)_NEWLINE_\xe2\x80\x9e \xe2\x80\xa6un element superior de toat\xc4\x83 n\xc4\x83dejdea \xc8\x99i \xc3\xaencrederea \xc3\xaen corpul jandarmeriei.\xe2\x80\x9d_NEWLINE_(Gen. Nicolae Macici, comandantul Armatei 1-a)_NEWLINE_\xc3\x8en ultima sa foaie de notare, caracteriz\xc4\x83rile \xc3\xaei sunt efectuate de 3 generali. Gen. Ioan Topor a considerat c\xc4\x83 gen. Tobescu a reu\xc8\x99it \xe2\x80\x9cs\xc4\x83 asigure serviciului maximum de randament \xc8\x99i s\xc4\x83 ob\xc8\x9bin\xc4\x83 \xc3\xaen domeniul poli\xc8\x9bienesc cele mai bune rezultate\xe2\x80\x9d, fapte pentru care \xc3\xael nota ca \xe2\x80\x9cexponentul cel mai de valoare al Jandarmeriei\xe2\x80\x9d propun\xc3\xa2ndu-l \xe2\x80\x9ca fi admis la comand\xc4\x83 sau func\xc8\x9bie superioar\xc4\x83 gradului ce are\xe2\x80\x9d. Inspectorul general al I.G.J., gen. Constantin Z. Vasiliu, a relevat pe l\xc3\xa2ng\xc4\x83 multe calit\xc4\x83\xc8\x9bi \xc8\x99i \xe2\x80\x9cascendentul moral, ce are asupra tuturor subalternilor, este de\xc8\x9binut \xc3\xaendeosebi marelui prestigiu, ce \xc8\x99i-a c\xc3\xa2\xc8\x99tigat prin \xc8\x9binuta sa plin\xc4\x83 de demnitate, corectitudine, lealitate \xc8\x99i des\xc4\x83v\xc3\xa2r\xc8\x99ita preg\xc4\x83tire profesional\xc4\x83\xe2\x80\x9d, \xc8\x99i \xc3\xael propunea, la fel ca gen. Ioan Topor, \xe2\x80\x9cla comanda sau func\xc8\x9bia superioar\xc4\x83 gradului ce are\xe2\x80\x9d. Ultima notare apar\xc8\x9bine gen. Nicolae Macici, comandantul Armatei 1-a, care era de acord cu propunerile anterioare men\xc8\x9bion\xc3\xa2nd: \xe2\x80\x9cmerit\xc4\x83 s\xc4\x83 fie admis la comand\xc4\x83 sau func\xc8\x9biune superioar\xc4\x83 gradului ce poart\xc4\x83 \xc8\x99i s\xc4\x83 fie \xc3\xaen\xc4\x83l\xc8\x9bat la gradul de general de divizie \xc3\xaen jandarmerie c\xc3\xa2nd va avea vechimea\xe2\x80\x9d._NEWLINE_Cu excep\xc8\x9bia perioadei 1926-1930, c\xc3\xa2nd a avut calificativul anual \xe2\x80\x9cbun\xe2\x80\x9d, pe toat\xc4\x83 durata carierei sale, (1912-1944), gen. Constantin Tobescu a avut calificativul \xe2\x80\x9cfoarte bun\xe2\x80\x9d.\n_START_SECTION_\nActivitatea \xc3\xaen cursul celui de-al doilea r\xc4\x83zboi mondial\n_START_PARAGRAPH_\n\xc3\x8encep\xc3\xa2nd cu data de 22.06.1941, col. Constantin Tobescu a fost mobilizat \xc3\xaen zona interioar\xc4\x83 (Decret nr. 1798/941) pe toat\xc4\x83 durata r\xc4\x83zboiului, \xc3\xaen calitate de comandant al Serviciului Jandarmeriei din I.G.J. \xc3\x8en aceast\xc4\x83 calitate, atribu\xc8\x9biile \xc8\x99i responsabilit\xc4\x83\xc8\x9bile sale erau limitate la teritoriul Rom\xc3\xa2niei rezultat \xc3\xaen urma gravelor amput\xc4\x83ri teritoriale survenite \xc3\xaen iunie-august 1940. \xc3\x8en aceast\xc4\x83 calitate, principalele sale atribu\xc8\x9bii erau asigurarea ordinii \xc8\x99i lini\xc8\x99tii publice \xc3\xaen mediul rural (activitatea poli\xc8\x9bieneasc\xc4\x83 propriu-zis\xc4\x83), precum \xc8\x99i prevenirea \xc8\x99i anihilarea actelor de sabotaj, spionaj \xc8\x99i terorism \xc3\xaen aceast\xc4\x83 zon\xc4\x83. \xc3\x8en data de 20 martie 1943, prin Decretul nr.765/943 este avansat general de brigad\xc4\x83, fiind numit director al Direc\xc8\x9biei Siguran\xc8\x9bei \xc8\x99i Ordinii Publice, \xc3\xaen 1 iunie 1943, func\xc8\x9bie pe care o va de\xc8\x9bine p\xc3\xa2n\xc4\x83 \xc3\xaen data de 25 august 1944, data la care \xc3\xae\xc8\x99i va \xc3\xaenainta oficial demisia.\n_START_SECTION_\nOpera\xc8\x9biunea \xe2\x80\x9eAutonomous\xe2\x80\x9d\n_START_PARAGRAPH_\nNumele gen. Constantin Tobescu este legat de Opera\xc8\x9biunea \xe2\x80\x9cAUTONOMOUS\xe2\x80\x9c din timpul celui de al Doilea R\xc4\x83zboi Mondial, opera\xc8\x9biune desf\xc4\x83\xc8\x99urat\xc4\x83 de serviciile secrete aliate (engleze) pe teritoriul Rom\xc3\xa2niei, \xc3\xaen anul 1943. Opera\xc8\x9biunea a constat \xc3\xaen para\xc8\x99utarea pe teritoriul Rom\xc3\xa2niei \xe2\x80\x93 \xc3\xaen acel moment, aliat\xc4\x83 a Germaniei \xe2\x80\x93 a trei agen\xc8\x9bi: Alfred de Chastelain, ofi\xc8\x9ber cu experien\xc8\x9b\xc4\x83 al Serviciului de spionaj britanic (S.O.E.) \xc8\x99i comandantul opera\xc8\x9biunii, Ivor Porter, devenit ulterior autor al unor memorii despre Rom\xc3\xa2nia \xc8\x99i familia regal\xc4\x83 rom\xc3\xa2n\xc4\x83, \xc8\x99i c\xc4\x83pitanul Silviu Me\xc8\x9bianu, rom\xc3\xa2n emigrat \xc3\xaen Marea Britanie. Scopul aparent al opera\xc8\x9biunii era unul dublu: 1. de a contacta partidele politice din Rom\xc3\xa2nia (\xc3\xaen special pe Iuliu Maniu) \xc8\x99i a c\xc4\x83uta o cale pentru \xc3\xaencheierea unui armisti\xc8\x9biu \xc8\x99i scurtarea r\xc4\x83zboiului; 2. \xc3\xaen caz c\xc4\x83 sunt captura\xc8\x9bi de autorit\xc4\x83\xc8\x9bile loiale guvernului Antonescu, s\xc4\x83 conving\xc4\x83 serviciile secrete c\xc4\x83 se preg\xc4\x83te\xc8\x99te o debarcare aliat\xc4\x83 \xc3\xaen Balcani \xc8\x99i s\xc4\x83 determine o mutare a trupelor germane c\xc4\x83tre Est \xe2\x80\x93 \xc3\xaen preg\xc4\x83tirea ofensivei aliate din Normandia. Datorit\xc4\x83 faptului c\xc4\x83 pilotul avionului a gre\xc8\x99it punctul de para\xc8\x99utare, unde-i a\xc8\x99tepta la sol un anume \xe2\x80\x9cSilviu\xe2\x80\x9d, cei trei agen\xc8\x9bi para\xc8\x99uta\xc8\x9bi au fost imediat aresta\xc8\x9bi de c\xc4\x83tre Jandarmeria Rom\xc3\xa2n\xc4\x83 \xc3\xaen apropierea comunei Plosca, jude\xc8\x9bul Teleorman, \xc3\xaen perioada Cr\xc4\x83ciunului anului 1943 (noaptea de 23 decembrie). Fiind \xc3\xaembr\xc4\x83ca\xc8\x9bi \xc3\xaen uniforma armatei britanice, au fost trata\xc8\x9bi ca prizonieri de r\xc4\x83zboi, fiind adu\xc8\x99i \xc3\xaen Bucure\xc8\x99ti \xc8\x99i g\xc4\x83zdui\xc8\x9bi \xc3\xaentr-un apartament din sediul Inspectoratului General al Jandarmeriei situat \xc3\xaen \xc8\x98oseaua \xc8\x98tefan cel Mare, \xc3\xaen custodia direct\xc4\x83 a generalului de brigad\xc4\x83 Constantin Tobescu \xc8\x99i a maiorului Constantin C. Ro\xc8\x99escu. Cei trei ofi\xc8\x9beri au locuit aici p\xc3\xa2n\xc4\x83 imediat dup\xc4\x83 lovitura de stat din 23 august 1944, c\xc3\xa2nd au fost elibera\xc8\x9bi \xc8\x99i au p\xc4\x83r\xc4\x83sit Rom\xc3\xa2nia cu destina\xc8\x9bia Ankara. Totodat\xc4\x83 a fost capturat un aparat telegrafic de emisie-recep\xc8\x9bie, \xc3\xaempreun\xc4\x83 cu cele 8 cristale de cuar\xc8\x9b care asigurau frecven\xc8\x9bele de emisie, indicativele de apel \xc8\x99i cele 3 cifruri pe care ace\xc8\x99tia urmau s\xc4\x83 le utilizeze. Condi\xc8\x9biile de deten\xc8\x9bie ale celor trei prizonieri erau extrem de decente, fiind caza\xc8\x9bi \xc3\xaentr-un apartament cu trei camere, aveau radio, c\xc4\x83r\xc8\x9bi, ziare la dispozi\xc8\x9bie, li se pl\xc4\x83tea solda corespunz\xc4\x83toare gradului echivalent din armata rom\xc3\xa2n\xc4\x83, erau sco\xc8\x99i zilnic la plimbare prin ora\xc8\x99, etc\xe2\x80\xa6, totul cu acordul lui Ion Antonescu, care urm\xc4\x83rea s\xc4\x83 se foloseasc\xc4\x83 de ace\xc8\x99tia pentru tratative cu alia\xc8\x9bii \xc3\xaen eventualitatea unei desprinderi de Germania. Gen. Constantin Z. Vasiliu (Pichi), subsecretar de stat la Ministerul de Interne \xc8\x99i gen. Constantin Tobescu, \xc8\x99eful Siguran\xc8\x9bei \xc8\x99i Ordinii Publice, din \xc3\xaens\xc4\x83rcinarea lui Ion Antonescu l-au \xc3\xaenso\xc8\x9bit \xc8\x99i p\xc4\x83zit pe Iuliu Maniu la \xc3\xaent\xc3\xa2lnirea pe care a avut-o cu agentul britanic Alfred George Gardyne de Chastelain \xc3\xaentr-o p\xc4\x83dure din preajma Capitalei. Cei doi au avut o \xc3\xaentrevedere de trei ore. Chastelain a spus c\xc4\x83 i-a f\xc4\x83cut lui Maniu o relatare a tratativelor de la Cairo \xc8\x99i c\xc4\x83 Rom\xc3\xa2nia trebuie s\xc4\x83 \xc3\xaenceap\xc4\x83 tratative de Armisti\xc8\x9biu, iar el (Iuliu Maniu) trebuie s\xc4\x83 se \xc3\xaen\xc8\x9beleag\xc4\x83 cu Antonescu. P\xc3\xa2n\xc4\x83 la urm\xc4\x83, echipa lui Chastelain nu a reu\xc8\x99it s\xc4\x83 \xc3\xaendeplineasc\xc4\x83 scopul misiunii, iar cei trei ofi\xc8\x9beri englezi au r\xc4\x83mas la Inspectoratul General al Jandarmeriei p\xc3\xa2n\xc4\x83 la 23 august 1944, c\xc3\xa2nd au fost elibera\xc8\x9bi.\n_START_SECTION_\nAncheta SMER\xc8\x98\n_START_PARAGRAPH_\nLa 12 octombrie 1944, Constantin Tobescu a fost preluat de sovietici, \xc3\xaempreun\xc4\x83 cu generalii Pichi Vasiliu \xc8\x99i Constantin Pantazi, mare\xc8\x99alul Ion Antonescu \xc8\x99i so\xc8\x9bia sa Maria, profesorii Mihai Antonescu \xc8\x99i Gheorghe Alexianu, \xc8\x99i \xc3\xaen fine, Radu Lecca \xc8\x99i du\xc8\x99i la Moscova, unde au fost ancheta\xc8\x9bi \xc8\x99i au dat diverse declara\xc8\x9bii, r\xc4\x83m\xc3\xa2n\xc3\xa2nd p\xc3\xa2n\xc4\x83 pe la mijlocul lunii aprilie 1946, c\xc3\xa2nd au fost readu\xc8\x99i \xc3\xaen \xc8\x9bar\xc4\x83. Nu se cunoa\xc8\x99te motivul includerii gen. Constantin Tobescu pe lista celor trimi\xc8\x99i la Moscova, dat fiindc\xc4\x83 nu avusese nici o leg\xc4\x83tur\xc4\x83 cu guvernul antonescian \xc8\x99i nici cu politica acestuia. Se cunoa\xc8\x99te \xc3\xaens\xc4\x83 c\xc4\x83 numele s\xc4\x83u a fost pomenit de c\xc4\x83tre Iuliu Maniu, la o \xc3\xaent\xc3\xa2lnire a liderilor PN\xc8\x9a, Ioan Hudi\xc8\x9b\xc4\x83, Aurel Leucu\xc8\x9bia \xc8\x99i Grigore Niculescu-Buze\xc8\x99ti, \xc3\xaen data de 23 august 1944, orele 12,15, pentru a fi arestat \xc3\xaempreun\xc4\x83 cu cei doi Antone\xc8\x99ti. Practic, gen. Constantin Tobescu a fost arestat \xc8\x99i predat sovieticilor \xc3\xaen baza art. 14 din Conven\xc8\x9bia de Armisti\xc8\x9biu \xc8\x99i pe baza Legii 50 din 21 ianuarie 1945, \xc3\xaen baza c\xc4\x83reia, \xc3\xaen 29 ianuarie 1945, Consiliul de Mini\xc8\x99tri ordona arestarea a 29 de persoane, printre care \xc8\x99i gen. Tobescu, ce urmau a fi deferite acuzatorilor publici. La data emiterii legii, \xe2\x80\x9eLotul Antonescu\xe2\x80\x9d, inclusiv gen. Tobescu, era deja la Moscova, ceea ce sugereaz\xc4\x83 c\xc4\x83 trecerea lui Tobescu pe list\xc4\x83 a fost f\xc4\x83cut\xc4\x83 pe baza unor criterii subiective, \xc8\x99i c\xc4\x83 arestarea sa a fost abuziv\xc4\x83 \xc8\x99i ilegal\xc4\x83. _NEWLINE_Generalul de brigad\xc4\x83 Constantin Tobescu a fost trecut din oficiu \xc3\xaen pozi\xc8\x9bia de retragere, al\xc4\x83turi de mare\xc8\x99alul Antonescu \xc8\x99i de al\xc8\x9bi comandan\xc8\x9bi militari cu rang \xc3\xaenalt ai regimului antonescian, care au fost acuza\xc8\x9bi c\xc4\x83 \xe2\x80\x9eprin activitatea lor \xc3\xaen func\xc8\x9biunile sau comenzile ce au avut, au sprijinit conducerea politico-militar\xc4\x83 a Mare\xc8\x99alului Antonescu Ioan, contribuind astfel la dezastrul Armatei\xe2\x80\x9d, prin decretul nr. 312 din 6 februarie 1945._NEWLINE_SMER\xc8\x98 (prescurtare de la Smerti Spionam=Moarte spionilor) era serviciul de contraspionaj sovietic, desprins din NKVD \xc3\xaen aprilie 1943, subordonat formal Statului Major al Armatei Ro\xc8\x99ii, condus de generalul-colonel Victor Abakumov \xc8\x99i plasat sub directa autoritate a lui Iosif Visarionovici Stalin, av\xc3\xa2nd ca misiune principal\xc4\x83 anchetarea \xc8\x99i deportarea \xc3\xaen GULAG a prizonierilor de r\xc4\x83zboi. Depozi\xc8\x9biile membrilor \xe2\x80\x9cLotului Antonescu\xe2\x80\x9d f\xc4\x83cute la Moscova nu au fost transmise autorit\xc4\x83\xc8\x9bilor rom\xc3\xa2ne, \xc3\xaen consecin\xc8\x9b\xc4\x83, nu au influen\xc8\x9bat \xc3\xaen nici un fel anchetele \xc8\x99i procesele derulate ulterior \xc3\xaen \xc8\x9bar\xc4\x83. Temele predilecte ale anchetatorilor SMER\xc8\x98 au fost \xc3\xaemprejur\xc4\x83rile alian\xc8\x9bei cu Germania,  participarea Rom\xc3\xa2niei la r\xc4\x83zboi, tratamentul partizanilor, spionilor \xc8\x99i prizonierilor de r\xc4\x83zboi sovietici, \xc8\x99i crimele \xc3\xaempotriva \xe2\x80\x9ccet\xc4\x83\xc8\x9benilor pa\xc8\x99nici sovietici\xe2\x80\x9d._NEWLINE_\xc3\x8en ceea ce-l prive\xc8\x99te pe gen. Constantin Tobescu, dosarul SMER\xc8\x98 al fo\xc8\x99tilor demnitari rom\xc3\xa2ni ancheta\xc8\x9bi la Moscova con\xc8\x9bine dou\xc4\x83 declara\xc8\x9bii-memorii nedatate, precum \xc8\x99i dou\xc4\x83 interogatorii cu data de 14 iunie 1945 \xc8\x99i 5 aprilie 1946. \xc3\x8en toate aceste documente, gen. Constantin Tobescu descrie cu lux de am\xc4\x83nunte modul de organizare a Jandarmeriei Rom\xc3\xa2ne. \xc3\x8en declara\xc8\x9biile sale, acesta explic\xc4\x83 faptul c\xc4\x83, pe toat\xc4\x83 durata r\xc4\x83zboiului, func\xc8\x9biile jandarmeriei au fost scindate \xc3\xaen dou\xc4\x83 p\xc4\x83r\xc8\x9bi complet diferite: prima parte, format\xc4\x83 din unit\xc4\x83\xc8\x9bi speciale de jandarmerie destinate a opera \xc3\xaen zona confrunt\xc4\x83rilor militare \xc8\x99i \xc3\xaen spatele frontului, subordonate direct diverselor e\xc8\x99aloane ale armatei, iar a doua parte, jandarmeria \xe2\x80\x9eclasic\xc4\x83\xe2\x80\x9d, oper\xc3\xa2nd \xc3\xaen zona interioar\xc4\x83, subordonat\xc4\x83 Inspectoratului General al Jandarmeriei, av\xc3\xa2nd drept misiune principal\xc4\x83 asigurarea ordinii \xc8\x99i siguran\xc8\x9bei \xc3\xaen mediul rural. Aceasta din urm\xc4\x83 s-a aflat \xc3\xaen subordinea direct\xc4\x83 a gen. Constantin Tobescu._NEWLINE_\xc3\x8en toate depozi\xc8\x9biile sale, gen. Constantin Tobescu a negat orice amestec al Inspectoratului General al Jandarmeriei \xc3\xaen ac\xc8\x9biunea de deportare a evreilor:_NEWLINE_\xe2\x80\x9eInspectoratul General al Jandarmeriei nu a fost nici m\xc4\x83car informat asupra acestei opera\xc8\x9biuni. El a luat cuno\xc8\x99tin\xc8\x9b\xc4\x83 de ea, c\xc3\xa2nd a \xc3\xaenceput executarea transporturilor. Executarea opera\xc8\x9biunei s\xe2\x80\x99a f\xc4\x83cut prin unit\xc4\x83\xc8\x9bile de Jandarmerie ale Armatei sub conducerea Sec\xc8\x9biei a II-a din Marele stat Major, care a delegat pentru aceasta pe generalul Topor Ion Mare Pretor la Armat\xc4\x83 \xc8\x99i pe Lt. Colonel Petrescu Gheorghe din Marele Stat Major. [\xe2\x80\xa6] Precizez c\xc4\x83 Jandarmeria teritorial\xc4\x83 nu a executat nici un serviciu \xc3\xaen aceast\xc4\x83 opera\xc8\x9biune, fiindc\xc4\x83 pe teritoriul satelor (unde func\xc8\x9biona aceast\xc4\x83 jandarmerie) nu erau evrei, ei fiind deja str\xc3\xa2n\xc8\x99i la ora\xc8\x99e.\xe2\x80\x9d_NEWLINE_\xc3\x8en continuare, gen. Constantin Tobescu descrie cu lux de am\xc4\x83nunte situa\xc8\x9bia \xc3\xaen care se g\xc4\x83seau ace\xc8\x99tia, numind \xc8\x99i responsabilii\xc2\xa0:_NEWLINE_\xe2\x80\x9eCondi\xc8\x9biunile de via\xc8\x9b\xc4\x83 \xc3\xaen care evreii din Transnistria au fost pu\xc8\x99i au fost foarte grele. Ei nu au avut nici hran\xc4\x83 suficient\xc4\x83, nici posibilit\xc4\x83\xc8\x9bi de locuin\xc8\x9b\xc4\x83. Asisten\xc8\x9ba medical\xc4\x83 a fost, de asemenea, redus\xc4\x83. Din aceast\xc4\x83 cauz\xc4\x83, ei au fost decima\xc8\x9bi de boli. R\xc4\x83spunderea acestei situa\xc8\x9bii, eu cred c\xc4\x83 revine organelor administrative din Transnistria. Respectiv guvernatorilor \xc8\x99i prefec\xc8\x9bilor. [\xe2\x80\xa6]\xe2\x80\x9d_NEWLINE_\xc3\x8en declara\xc8\x9biile sale, gen. Constantin Tobescu a insistat asupra rolului Inspectoratului General al Jandarmeriei \xc3\xaen repatrierea evreilor deporta\xc8\x9bi\xc2\xa0:_NEWLINE_\xe2\x80\x9eInspectoratul G[enera]l al Jandarmeriei \xc8\x99i eu personal am f\xc4\x83cut toate \xc3\xaenlesnirile delega\xc8\x9bilor Centralei evreilor, pentru a transporta bani, \xc3\xaembr\xc4\x83c\xc4\x83minte \xc8\x99i medicamente acolo [\xc3\xaen Transnistria]. \xc3\x8en martie 1944, Pre\xc8\x99eden\xc8\x9bia Consiliului de Mini\xc8\x99tri a ordonat repatrierea tuturor evreilor [din Transnistria]. Acest ordin s-a transmis tuturor legiunilor de jandarmi telegrafic. [\xe2\x80\xa6] La interven\xc8\x9bia st\xc4\x83ruitoare a Inspectoratului Gl. al Jandarmeriei \xc8\x99i [la] interven\xc8\x9bia personal\xc4\x83 a Generalului Vasiliu, Pre\xc8\x99eden\xc8\x9bia Consiliului a aprobat \xc3\xaen sf\xc3\xa2r\xc8\x99itul anului 1943, repatrierea (aducerea \xc3\xaen \xc8\x9bar\xc4\x83) a copiilor evrei r\xc4\x83ma\xc8\x99i orfani \xc8\x99i f\xc4\x83r\xc4\x83 \xc3\xaengrijire \xc3\xaen Transnistria. Ulterior au fost adu\xc8\x99i \xc3\xaen \xc8\x9bar\xc4\x83 un num\xc4\x83r de 2.500 copii orfani \xc3\xaen cele mai bune condi\xc8\x9biuni. Delega\xc8\x9bi ai Centralei Evree\xc8\x99ti au mers la fa\xc8\x9ba locului, \xc3\xaenso\xc8\x9bi\xc8\x9bi de ofi\xc8\x9beri \xc8\x99i subofi\xc8\x9beri de jandarmi destina\xc8\x9bi de mine, i-au \xc3\xaembr\xc4\x83cat, le-au dat hran\xc4\x83, \xc8\x99i i-au transportat cu trenurile la destina\xc8\x9bie sub supraveghere medical\xc4\x83.\xe2\x80\x9d_NEWLINE_Despre \xc8\x99eful s\xc4\x83u direct, Gen. Constantin Z. Vasiliu, Constantin Tobescu a declarat:_NEWLINE_\xe2\x80\x9eNu \xc8\x99tiu ca Generalul Vasiliu s\xc4\x83 fi ordonat Jandarmeriei sau Poli\xc8\x9biilor Civile m\xc4\x83suri ilegale, contra popula\xc8\x9biei de orice na\xc8\x9bionalitate, nici \xc3\xaen \xc8\x9bar\xc4\x83, nici \xc3\xaen teritoriile de la Est Prut.[\xe2\x80\xa6] \xc8\x9ain s\xc4\x83 afirm c\xc4\x83 \xc3\xaen toate \xc3\xaemprejur\xc4\x83rile, Generalul Vasiliu a c\xc4\x83utat s\xc4\x83 amelioreze \xc8\x99i c\xc3\xa2teodat\xc4\x83 chiar s\xc4\x83 \xc3\xaenl\xc4\x83ture m\xc4\x83surile aspre pe care germanii pretindeau s\xc4\x83 se ia contra evreilor \xc8\x99i democra\xc8\x9bilor \xc8\x99i c\xc4\x83 nu a ordonat, nici pretins a se face nici un fel de atrocit\xc4\x83\xc8\x9bi de c\xc4\x83tre Poli\xc8\x9bie sau Jandarmerie.\xe2\x80\x9d_NEWLINE_\xc3\x8en ceea ce prive\xc8\x99te ac\xc8\x9biunea de contraspionaj a Inspectoratului General al Jandarmeriei, gen. Constantin Tobescu declar\xc4\x83 c\xc4\x83 pe toat\xc4\x83 durata r\xc4\x83zboiului au fost capturate cinci grupuri de para\xc8\x99uti\xc8\x99ti, din care dou\xc4\x83 de para\xc8\x99uti\xc8\x99ti englezi, printre care cei trei membri ai opera\xc8\x9biunii \xe2\x80\x9cAutonomous\xe2\x80\x9d, \xc8\x99i trei grupuri compuse din para\xc8\x99uti\xc8\x99ti sovietici. Misiunea Jandarmeriei era strict de a captura aceste grupuri \xc8\x99i de a-i \xc3\xaempiedica s\xc4\x83 ac\xc8\x9bioneze \xc3\xaen spatele frontului. De asemenea, gen. Constantin Tobescu men\xc8\x9bioneaz\xc4\x83 un caz \xc3\xaen care s-au comis atrocit\xc4\x83\xc8\x9bi de c\xc4\x83tre jandarmi asupra popula\xc8\x9biei civile, pentru care a dispus trimiterea responsabililor (un \xc8\x98ef de Post, \xc3\xaempreun\xc4\x83 cu c\xc3\xa2\xc8\x9biva instigatori locali) \xc3\xaen fa\xc8\x9ba Cur\xc8\x9bii Mar\xc8\x9biale din Chi\xc8\x99in\xc4\x83u._NEWLINE_\xc3\x8en interogatoriile din 14 iunie 1945 \xc8\x99i 5 aprilie 1946, \xc3\xaentreb\xc4\x83rile anchetatorilor au fost extrem de clare, urm\xc4\x83rind \xc3\xaen primul r\xc3\xa2nd g\xc4\x83sirea unor capete de acuzare \xc3\xaempotriva gen. Constantin Tobescu, sau a celorlal\xc8\x9bi membri ai \xe2\x80\x9clotului\xe2\x80\x9d, prin confruntarea declara\xc8\x9biilor acestora. \xc3\x8entreb\xc4\x83rile au privit organizarea for\xc8\x9belor de jandarmi, activitatea generalului pe durata r\xc4\x83zboiului, activitatea contraspionaj a jandarmeriei \xc8\x99i persecu\xc8\x9biile exercitate asupra comuni\xc8\x99tilor \xc8\x99i evreilor: _NEWLINE_\xe2\x80\x9e\xc3\x8entrebare\xc2\xa0: Cum au participat organele conduse de dumneavoastr\xc4\x83 la persecutarea \xc8\x99i masacrarea evreilor? _NEWLINE_R\xc4\x83spuns: Serviciul de poli\xc8\x9bie al Inspectoratului general al jandarmeriei , pe care l-am condus, nu a participat deloc la persecutarea evreilor. [\xe2\x80\xa6]_NEWLINE_\xc3\x8entrebare: Cine este responsabil pentru nimicirea \xc3\xaen mas\xc4\x83 a popula\xc8\x9biei evreie\xc8\x99ti?_NEWLINE__NEWLINE_R\xc4\x83spuns: \xc3\x8emi este greu s\xc4\x83 dau un r\xc4\x83spuns exact la aceast\xc4\x83 \xc3\xaentrebare, \xc3\xaentruc\xc3\xa2t nu m-am ocupat direct de aceste chestiuni. Persecutarea evreilor a \xc3\xaenceput la cererea Consiliului de Mini\xc8\x99tri; natural c\xc4\x83 principala r\xc4\x83spundere pentru persecu\xc8\x9bii o poart\xc4\x83 mare\xc8\x99alul Antonescu.\xe2\x80\x9d\n_START_SECTION_\nProcesul \xc8\x99i condamnarea\n_START_PARAGRAPH_\n\xc3\x8en cartea sa, \xe2\x80\x9cOmul de tain\xc4\x83 al Mare\xc8\x99alului\xe2\x80\x9d, Cristian Troncot\xc4\x83 precizeaz\xc4\x83:_NEWLINE_\xe2\x80\x9eDin ordonan\xc8\x9ba nr. 3 din 22 august 1946 a Parchetului General al Cur\xc8\x9bii de apel Bucure\xc8\x99ti, Cabinetul III Criminali de r\xc4\x83zboi, afl\xc4\x83m c\xc4\x83 Eugen Cristescu \xc3\xaempreun\xc4\x83 cu generalul de brigad\xc4\x83 Constantin Tobescu erau acuza\xc8\x9bi \xc3\xaentr-un proces pentru infrac\xc8\x9biunea de "sabotare a actului de la 23 august 1944". Instan\xc8\x9ba de judecat\xc4\x83 a re\xc8\x9binut c\xc4\x83: "Evenimentul de la 23 august 1944 fusese bine preg\xc4\x83tit cu trupele de jandarmi cantonate \xc3\xaen Capital\xc4\x83, gata s\xc4\x83 intervin\xc4\x83 la momentul oportun \xc3\xaen care scop organul \xc3\xaens\xc4\x83rcinat cu paza Capitalei d\xc4\x83duse ordin generalului Constantin Anton, \xc8\x99eful de Stat Major al Inspectoratului general al Jandarmeriei, s\xc4\x83 intre \xc3\xaen dispozitivul de ap\xc4\x83rare. \xc3\x8en ziua de 23 august 1944, pe la orele 18,30 \xc3\xaen executarea ordinelor primite, generalul Anton se duce la Inspectoratul Jandarmeriei. Dar generalul Tobescu, care aflase de cele petrecute, luase comanda Inspectoratului \xc8\x99i convocase \xc3\xaen cabinetul s\xc4\x83u, de fa\xc8\x9b\xc4\x83 fiind \xc8\x99i Eugen Cristescu, pe ofi\xc8\x9berii c\xc4\x83rora le-a spus c\xc4\x83 s-au \xc3\xaent\xc3\xa2mplat evenimente importante \xc8\x99i c\xc4\x83 to\xc8\x9bi trebuie s\xc4\x83 mearg\xc4\x83 cu guvernul Antonescu".\xe2\x80\x9d_NEWLINE_La acestea Eugen Cristescu ar fi ad\xc4\x83ugat: "S-a dat lovitur\xc4\x83 de stat \xc8\x99i trebuie s\xc4\x83 mergem cu mare\xc8\x99alul Antonescu, pentru c\xc4\x83 nem\xc8\x9bii sunt puternici \xc8\x99i altfel ne vor distruge \xc8\x9bara". _NEWLINE_\xe2\x80\x9eAcest proces s-a prelungit timp de trei ani \xc8\x99i este curios c\xc4\x83 s-a judecat \xc3\xaen lipsa lui Eugen Cristescu. Prin sentin\xc8\x9ba nr. 1026 din 26 august 1949, Tribunalul Militar Bucure\xc8\x99ti, Sec\xc8\x9bia a II-a i-a condamnat pe Eugen Cristescu \xc8\x99i pe generalul Constantin Tobescu la c\xc3\xa2te 5 ani \xc3\xaenchisoare pentru "crim\xc4\x83 de instigare \xc8\x99i lips\xc4\x83 de la serviciu f\xc4\x83r\xc4\x83 \xc3\xaenvoire prealabil\xc4\x83".\xe2\x80\x9d_NEWLINE_\xc3\x8en ceea ce-l prive\xc8\x99te strict pe gen. Constantin Tobescu, un proces similar s-a derulat \xc3\xaen perioada 17-19 ianuarie 1949:  _NEWLINE_\xe2\x80\x9e\xc3\x8en data de 17 ianuarie 1949 s\'a luat \xc3\xaen cercetare \xc8\x99i judecare ac\xc8\x9biunea penal\xc4\x83 privitoare pe acuzatul General Constantin Tobescu, \xc3\xaenvinuit de crima prev\xc4\x83zut\xc4\x83 de artic. 2, litera o, artic. nr. 4  din legea 291/1947, modificat\xc4\x83 prin legea 207/1948, comb. cu artic. 96 cod penal. La apelul nominal \xc3\xaen acea \xc8\x99edin\xc8\x9b\xc4\x83 n\'a r\xc4\x83spuns acuzatul. Procedura complet\xc4\x83. Concluziunile dlui. Procuror s\'au consemnat \xc3\xaen jurnalul \xc8\x99edin\xc8\x9bei din acea zi, iar Curtea av\xc3\xa2nd nevoe de timp pentru a verifica actele dosarului \xc8\x99i pentru a delibera, a am\xc3\xa2nat pronun\xc8\x9barea la 19 ianuarie 1949, c\xc3\xa2nd a dat urm\xc4\x83toarea deciziune\xc2\xa0: [...] Av\xc3\xa2nd \xc3\xaen vedere actele, lucr\xc4\x83rile dosarului, declara\xc8\x9biile la interogator ale acuzatului, depozi\xc8\x9biile martorilor audia\xc8\x9bi din care rezult\xc4\x83 \xc3\xaen fapt urm\xc4\x83toarele [...]: \xe2\x80\x9d_NEWLINE_Urmeaz\xc4\x83 o trecere \xc3\xaen revist\xc4\x83 a activit\xc4\x83\xc8\x9bii gen. Tobescu \xc3\xaentre 6 septembrie 1940 \xc8\x99i 23 august 1944, dat\xc4\x83 la care acesta este acuzat c\xc4\x83 nu s-a prezentat la serviciu, fiind "dat \xc3\xaen pozi\xc8\x9biunea de dezertor", ulterior fiind arestat \xc3\xaen 24 septembrie 1944, \xc3\xaen com. Voine\xc8\x99ti, \xc3\xaempreun\xc4\x83 cu Eugen Cristescu. Acuzarea a considerat c\xc4\x83 \xc3\xaen data de 23 august 1944, la orele 17-17,30 - moment \xc3\xaen care gen. Constantin Tobescu s-a prezentat la inspectorat, el era cel \xc3\xaendrept\xc4\x83\xc8\x9bit s\xc4\x83 preia comanda \xc8\x99i nu gen. Anton, dat fiindc\xc4\x83 gen. C.Z. Vasiliu fusese arestat la palat, iar Tobescu era mai vechi \xc3\xaen grad. \xc3\x8en continuare, \xc3\xaen baza m\xc4\x83rturiei col. Sachelerie Teodorescu, cel care \xc3\xaei va aresta ulterior pe Tobescu \xc8\x99i Cristescu, acuzarea sus\xc8\x9bine c\xc4\x83 ace\xc8\x99tia doi, fa\xc8\x9b\xc4\x83 de Teodorescu, "\xc8\x99i-ar fi manifestat credin\xc8\x9ba" c\xc4\x83 regele a dat o lovitur\xc4\x83 de stat, arest\xc3\xa2ndu-i pe cei doi Antone\xc8\x99ti \xc8\x99i pe gen. Pichi Vasiliu, \xc8\x99i c\xc4\x83 gen. Tobescu, fiind cel mai vechi \xc3\xaen grad, trebuie s\xc4\x83 preia comanda jandarmeriei. Se afirm\xc4\x83 c\xc4\x83 a intervenit \xc8\x99i Eugen Cristescu care ar fi \xc3\xaendemnat ofi\xc8\x9berii prezen\xc8\x9bi s\xc4\x83 nu asculte de ordinele gen. Anton, \xc8\x99eful de stat-major al jandarmeriei, care se g\xc4\x83sea printre conspiratorii din cercul palatului regal. De asemenea, ar fi afirmat c\xc4\x83 germanii "\xc3\xaentr-o or\xc4\x83 vor ocupa ora\xc8\x99ul" \xc8\x99i c\xc4\x83 "\xc3\xaei vor pedepsi pe cei care au dat lovitura de stat". De asemenea, se afirm\xc4\x83 c\xc4\x83 Tobescu ar fi dat ordin unuia din oamenii s\xc4\x83i "de \xc3\xaencredere", respectiv cpt. Ionescu Mihai, s\xc4\x83 "blocheze centrala telefonic\xc4\x83", \xc3\xaempiedic\xc3\xa2nd astfel transmiterea unui ordin al gen. Anton, de "a se grupa \xc3\xaen Capital\xc4\x83 5 batalioane de jandarmi". De asemenea, se afirm\xc4\x83 c\xc4\x83 Tobescu a refuzat s\xc4\x83 predea comanda gen. Anton f\xc4\x83r\xc4\x83 ordin scris de la gen. Pichi Vasiliu, superiorul s\xc4\x83u direct, astfel c\xc4\x83 acesta (gen. Constantin Anton) a fost nevoit s\xc4\x83 se deplaseze la palat pentru a ob\xc8\x9bine acest ordin. Gen. Pichi Vasiliu, solicitat de rege, a emis acest ordin scris, astfel c\xc4\x83 gen. Anton s-a prezentat cu ordinul la inspectorat, iar gen. Tobescu s-a supus imediat ordinului \xc8\x99i i-a cedat comanda. Dup\xc4\x83 aceasta, \xc3\xaempreun\xc4\x83 cu Eugen Cristescu, ar fi inten\xc8\x9bionat s\xc4\x83 fug\xc4\x83 \xc3\xaen Elve\xc8\x9bia, dar, nereu\xc8\x99ind s\xc4\x83 ob\xc8\x9bin\xc4\x83 vizele de la lega\xc8\x9bia german\xc4\x83, "s-au \xc3\xaen\xc8\x9beles s\xc4\x83 se ascund\xc4\x83 undeva \xc3\xaen \xc8\x9bar\xc4\x83". Decizia instan\xc8\x9bei confirm\xc4\x83 c\xc4\x83 \xc3\xaen data de 25 august 1944, gen. Constantin Tobescu a trimis "peti\xc8\x9bia de demisie, care nu a fost primit\xc4\x83, fiind dat dezertor", dup\xc4\x83 care a fugit \xc3\xaempreun\xc4\x83 cu Cristescu \xc8\x99i s-au ascuns \xc3\xaen com. Voine\xc8\x99ti, unde au fost aresta\xc8\x9bi._NEWLINE_Ap\xc4\x83rarea a \xc3\xaencercat s\xc4\x83 demonstreze c\xc4\x83 gen. Constantin Tobescu a ac\xc8\x9bionat \xc3\xaen acest mod de teama reac\xc8\x9biei germane, \xc3\xaens\xc4\x83 acuzarea a considerat c\xc4\x83 prin ac\xc8\x9biunile sale, acesta a c\xc4\x83utat s\xc4\x83-i favorizeze pe germani, \xc3\xaencerc\xc3\xa2nd s\xc4\x83 \xc3\xaempiedice trupele de jandarmi s\xc4\x83 participe la "lovitura de la 23 august". Constat\xc3\xa2nd c\xc4\x83 \xc3\xaen interiorul inspectoratului se g\xc4\x83seau linii telefonice directe cu exteriorul, care nu erau afectate de "blocarea centralei", Curtea a apreciat c\xc4\x83 aceasta nu exonereaz\xc4\x83 pe acuzat de r\xc4\x83spundere, ci cel mult poate constitui "cauz\xc4\x83 de schimbarea calific\xc4\x83rii faptului din crim\xc4\x83 [de dezastrul \xc8\x9b\xc4\x83rii] consumat\xc4\x83 \xc3\xaen tentativ\xc4\x83 [de crim\xc4\x83 de dezastrul \xc8\x9b\xc4\x83rii]. Consider\xc3\xa2nd c\xc4\x83 ac\xc8\x9biunea gen. Constantin Tobescu, de\xc8\x99i \xc3\xaendeplinea condi\xc8\x9biile de "crim\xc4\x83 de dezastrul \xc8\x9b\xc4\x83rii", prin faptul c\xc4\x83 ac\xc8\x9biunea acestuia ar fi putut s\xc4\x83 favorizeze "hitlerismul sau fascismul", dar consider\xc3\xa2nd c\xc4\x83 totu\xc8\x99i nu \xc8\x99i-a atins scopul, Curtea a pedepsit doar tentativa [de crim\xc4\x83 de dezastrul \xc8\x9b\xc4\x83rii], conform art. 96 din codul penal, condamn\xc3\xa2nd pe "acuzatul general Constantin Tobescu [...] \xc3\xaen prezent de\xc8\x9binut preventiv prin Jurnalul Consiliului de Mini\xc8\x99tri Nr. 183 din 29 ianuarie 1948 \xc3\xaen Penitenciarul Aiud, pentru tentativa crimei de dezastrul \xc8\x9b\xc4\x83rii, pe baza [...urmeaz\xc4\x83 articolele de lege] la /5 ani/ deten\xc8\x9biune simpl\xc4\x83 \xc8\x99i /5 ani/ degradare civic\xc4\x83. Ordon\xc4\x83 confiscarea averii numitului \xc3\xaen folosul statului. \xc3\x8en baza art. 64 cod penal comput\xc4\x83 din calculul pedepsei \xc3\xaenchisoarea f\xc4\x83cut\xc4\x83 p\xc3\xa2n\xc4\x83 azi \xc3\xaen arestul preventiv." (Dosar nr. 3305/1948, Deciziunea penal\xc4\x83 nr. 160, \xc8\x98edin\xc8\x9ba public\xc4\x83 din 19 ianuarie 1949; singurul document valabil privind condamnarea gen. Constantin Tobescu)_NEWLINE_Nu se cunosc motivele pentru care au fost intentate dou\xc4\x83 procese av\xc3\xa2nd \xc3\xaen fond acela\xc8\x99i scop, condamnarea gen. Tobescu pentru presupusa "tentativ\xc4\x83 de \xc3\xaempiedicare a loviturii de stat de la 23 august" (a\xc8\x99a este descris pe scurt "faptul" \xc3\xaen fi\xc8\x99a matricol\xc4\x83 de penitenciar nr.218/1951, al doilea document valabil privind condamn\xc4\x83rile suferite de gen. Constantin Tobescu.). \xc3\x8en momentul pronun\xc8\x9b\xc4\x83rii celei de-a doua sentin\xc8\x9be (cea care este trecut\xc4\x83 \xc3\xaen fi\xc8\x99a matricol\xc4\x83 din penitenciar), gen. Constantin Tobescu mai avea de isp\xc4\x83\xc8\x99it doar 8 luni \xc8\x99i \xc8\x99ase zile de deten\xc8\x9bie, fiind \xc3\xaen arest preventiv de peste patru ani. \xc3\x8en aceste condi\xc8\x9bii, Procurorul General al R.P.R. a f\xc4\x83cut o \xe2\x80\x9ccerere de \xc3\xaendreptare\xe2\x80\x9d (recurs), pentru a m\xc4\x83ri pedeapsa (deja) condamnatului Constantin Tobescu. Procurorul General al R.P.R. a atacat decizia nr. 160/19 ianuarie 1949, consider\xc3\xa2nd c\xc4\x83 "a fost v\xc4\x83dit nedreapt\xc4\x83, deoarece pedeapsa de cinci ani deten\xc8\x9biune simpl\xc4\x83, aplicat\xc4\x83 acuzatului, este excesiv de bl\xc3\xa2nd\xc4\x83, fa\xc8\x9b\xc4\x83 de faptele re\xc8\x9binute \xc3\xaen sarcina acestuia, care sunt de o excep\xc8\x9bional\xc4\x83 gravitate, cer\xc3\xa2nd desfiin\xc8\x9barea susmen\xc8\x9bionatei deciziuni \xc8\x99i aplicarea unei pedepse corespunz\xc4\x83toare din punct de vedere al exemplarit\xc4\x83\xc8\x9bii sale." Dup\xc4\x83 4 am\xc3\xa2n\xc4\x83ri ale pronun\xc8\x9b\xc4\x83rii unei noi sentin\xc8\x9be (7, 14, 21 \xc8\x99i 28 iunie 1951), la 2.07.1951 Curtea Suprem\xc4\x83 stabile\xc8\x99te o nou\xc4\x83 condamnare dubl\xc3\xa2ndu-i pedeapsa la \xe2\x80\x9c10 ani deten\xc8\x9biune simpl\xc4\x83\xe2\x80\x9d, prin decizia nr. 1518/951 (Dosar nr. 1994/950), a\xc8\x99a cum este men\xc8\x9bionat\xc4\x83 \xc3\xaen fi\xc8\x99a matricol\xc4\x83 din penitenciar, sentin\xc8\x9ba din 19 ianuarie 1949 (\xe2\x80\x9c5 ani deten\xc8\x9biune simpl\xc4\x83\xe2\x80\x9d), fiind anulat\xc4\x83.\n_START_SECTION_\nUltimele luni \xc8\x99i decesul\n_START_PARAGRAPH_\nConform fi\xc8\x99ei matricole penale nr. 218/1951, Constantin Tobescu a fost primit \xc3\xaen Penitenciarul T\xc3\xa2rgu Ocna \xc3\xaen data de 17 iunie 1951 (fiind transferat de la Penitenciarul Jilava), la rubrica "Starea s\xc4\x83n\xc4\x83t\xc4\x83\xc8\x9bii" fiind completat\xc2\xa0: "TBC pulmonar", \xc8\x99i a decedat \xc3\xaen data de 2 decembrie 1951 (ora 7 a.m.), deces confirmat de actul de deces nr.236/3 decembrie 1951, eliberat de Prim\xc4\x83ria Ora\xc8\x99ului T\xc3\xa2rgu Ocna. (NB. Fi\xc8\x99a matricol\xc4\x83 men\xc8\x9bioneaz\xc4\x83\xc2\xa0: Ocupa\xc8\x9biunea, \xc3\xaen prezent\xc2\xa0: general, \xc3\xaen trecut\xc2\xa0: general) \xc3\x8en baza adresei Penitenciarului T\xc3\xa2rgu Ocna  nr 4696/2.12.1951, a fost eliberat\xc4\x83 adeverin\xc8\x9ba nr. 336/3.12.1951 de c\xc4\x83tre Sfatul Popular al ora\xc8\x99ului T\xc3\xa2rgu Ocna, prin care "se adevere\xc8\x99te c\xc4\x83 s-a \xc3\xaenregistrat moartea lui Tobescu Constantin, n\xc4\x83scut la 26 ianuarie 1893, cu ultimul domiciliu \xc3\xaen Bucure\xc8\x99ti, str. Ecoului nr.71. Cauza mor\xc8\x9bii\xc2\xa0: TBC pulmonar.\n_START_SECTION_\nGen. Constantin Tobescu \xc3\xaen documentele procesului \xe2\x80\x9cMarii Tr\xc4\x83d\xc4\x83ri Na\xc8\x9bionale\xe2\x80\x9d\n_START_PARAGRAPH_\nDe\xc8\x99i anchetatorii sovietici interogaser\xc4\x83 intens timp de aproape doi ani (octombrie 1944 \xe2\x80\x93 aprilie 1946) o parte a \xe2\x80\x9cLotului Antonescu\xe2\x80\x9d, \xc3\xaen care fusese inclus \xc8\x99i gen. Constantin Tobescu, c\xc4\x83ruia nu au reu\xc8\x99it s\xc4\x83-i g\xc4\x83seasc\xc4\x83 vreo vin\xc4\x83, anchetatorul Dumitru Zelea S\xc4\x83racu, fost chelner la restaurantul \xe2\x80\x9cCap\xc8\x99a\xe2\x80\x9d, acuzator public al Cabinetelor 1 \xc8\x99i 7 pe l\xc3\xa2ng\xc4\x83 \xe2\x80\x9eTribunalul poporului\xe2\x80\x9d, \xc3\xaentr-unul din interogatoriile luate lui Eugen Cristescu, a \xc3\xaencercat s\xc4\x83 g\xc4\x83seasc\xc4\x83 capete de acuzare contra generalului, cu scopul evident de a-l include \xc3\xaen lotul \xe2\x80\x9ccriminalilor de r\xc4\x83zboi\xe2\x80\x9d:  _NEWLINE_\xe2\x80\x9eD.Z.S.(Dumitru Zelea S\xc4\x83racu): Dup\xc4\x83 p\xc4\x83rerea dumitale c\xc3\xa2nd a \xc3\xaenceput Tobescu s\xc4\x83 lucreze cu nem\xc8\x9bii?  _NEWLINE_E.C.(Eugen Cristescu): N-a cunoscut niciodat\xc4\x83 nici un neam\xc8\x9b. Dar de ce nu m\xc4\x83 \xc3\xaentreba\xc8\x9bi cu cine a lucrat Anton, de la nem\xc8\x9bi? Cu Hoffmeyer. Tobescu a avut du\xc8\x99mani, fiindc\xc4\x83 e un om violent, lipsit de educa\xc8\x9bie \xc8\x99i mojic. Nici Vasiliu n-a avut rela\xc8\x9bii cu nem\xc8\x9bii. Dintre \xc8\x99efii autorit\xc4\x83\xc8\x9bilor care au avut rela\xc8\x9bii cu ei, sunt eu. _NEWLINE_D.Z.S.: \xc8\x98i, dup\xc4\x83 dumneata, Tobescu nu e susceptibil de nici o acuzare? _NEWLINE_E.C.: Pe aceast\xc4\x83 latur\xc4\x83 nu. Pentru activitatea jandarmereasc\xc4\x83 e alt\xc4\x83 chestiune. _NEWLINE_D.Z.S.: El a fost \xc3\xaen Transnistria? _NEWLINE__NEWLINE_E.C.: A fost. La Moscova a fost pus s\xc4\x83 semneze o declara\xc8\x9bie c\xc4\x83 a dat foc satelor \xc8\x99i a refuzat s\xc4\x83 semneze. Eu sunt desp\xc4\x83r\xc8\x9bit de el de la 1 iulie \xc8\x99i am aflat printr-un general japonez, care st\xc4\x83tea cu mine, c\xc4\x83 Tobescu a fost \xc3\xaendelung\xc4\x83 vreme cercetat, c\xc4\x83 i s-a dat acest protocol s\xc4\x83-l semneze \xc8\x99i c\xc4\x83 a refuzat. Problemele care i se puneau erau de dou\xc4\x83 ordine: activitatea jandarmilor, \xc8\x99i o alt\xc4\x83 chestiune: un frate al lui a f\xc4\x83cut o afacere \xc3\xaen Transnistria, a cump\xc4\x83rat o fabric\xc4\x83 \xc8\x99i i se aducea vina c\xc4\x83 sub sprijinul lui a cump\xc4\x83rat-o. R\xc4\x83m\xc4\x83sese s\xc4\x83 l\xc4\x83mureasc\xc4\x83 aceast\xc4\x83 chestiune. La noi erau dou\xc4\x83 jandarmerii: jandarmeria ata\xc8\x99at\xc4\x83 armatei, care ducea lupta contra para\xc8\x99uti\xc8\x99tilor, \xc8\x99i jandarmeria din \xc8\x9bar\xc4\x83. Pe aceasta o avea Tobescu. Jandarmeria care a executat acte \xc3\xaen Transnistria este cea ata\xc8\x99at\xc4\x83 armatei. Am aflat c\xc4\x83 i-au luat gradele, pentru ce nu \xc8\x99tiu.\xe2\x80\x9d_NEWLINE_(14 aprilie 1946. Continuarea interogatoriului preliminar luat lui Eugen Cristescu de c\xc4\x83tre Dumitru Zelea S\xc4\x83racu, acuzator public al Cabinetelor 1 \xc8\x99i 7 pe l\xc3\xa2ng\xc4\x83 \xe2\x80\x9eTribunalul poporului\xe2\x80\x9d \xc3\xaen .(vezi  \xc8\x99i  De altfel, chiar \xc8\x99i fi\xc8\x99a matricol\xc4\x83 din penitenciar precizeaz\xc4\x83 acest fapt.)\n_START_SECTION_\nGen. Constantin Tobescu \xc3\xaen arhivele Securit\xc4\x83\xc8\x9bii\n_START_PARAGRAPH_\nDup\xc4\x83 revenirea din Uniunea Sovietic\xc4\x83, membrii \xe2\x80\x9clotului Antonescu\xe2\x80\x9d au fost \xc3\xaencarcera\xc8\x9bi \xc3\xaen arestul Direc\xc8\x9biei Generale a Poli\xc8\x9biei, \xc3\xaen celule separate, fiecare celul\xc4\x83 fiind supravegheat\xc4\x83 24/24 de agen\xc8\x9bi care au raportat absolut tot ce au v\xc4\x83zut \xc8\x99i auzit. \xc3\x8en privin\xc8\x9ba gen. Constantin Tobescu, \xc3\xaen marea majoritate a zilelor din perioada 11 aprilie \xe2\x80\x93 28 mai 1946, agen\xc8\x9bii nu au avut absolut nimic de semnalat, cu c\xc3\xa2teva excep\xc8\x9bii\xc2\xa0:_NEWLINE_\xe2\x80\x9eTOBESCU - a spus c\xc4\x83 trebuie s\xc4\x83 fie cineva care s\xc4\x83 pl\xc4\x83teasc\xc4\x83 \xc8\x99i s\xc4\x83 r\xc4\x83spund\xc4\x83 pentru un r\xc4\x83zboi pierdut. \xc3\x8ei place administra\xc8\x9bia rus\xc4\x83, c\xc4\x83 la \xc3\xaenchisori \xc3\xaen interior nu se g\xc4\x83sesc santinele \xc3\xaenarmate. A spus c\xc4\x83-i place ceaiul de ast\xc4\x83zi. A \xc3\xaentrebat c\xc3\xa2nd sunt Pa\xc8\x99tele. Detectivul i-a spus data. (M. Vr\xc3\xa2nceanu -13 aprilie 1946\xc2\xa0; Orele 7 - 15 )\xe2\x80\x9d_NEWLINE_\xe2\x80\x9eTOBESCU - a \xc3\xaentrebat pe detectiv c\xc3\xa2te grame de p\xc3\xa2ine se d\xc4\x83 de cartel\xc4\x83 \xc3\xaen Bucure\xc8\x99ti, nu i s-a r\xc4\x83spuns, atunci s-a adresat: \xe2\x80\x9cB\xc4\x83, asta constituie secret?\xe2\x80\x9d. (I.S. - 18 aprilie 1946; Orele 15 - 23)\xe2\x80\x9d_NEWLINE_\xe2\x80\x9e TOBESCU - a primit ruf\xc4\x83rie, alimente \xc8\x99i \xc8\x9big\xc4\x83ri de acas\xc4\x83 \xc8\x99i un bile\xc8\x9bel. A spus c\xc4\x83 familia lui a fost dat\xc4\x83 afar\xc4\x83 din cas\xc4\x83 \xc8\x99i el nu \xc3\xaen\xc8\x9belege, c\xc4\x83ci nu este vinovat \xc8\x99i crede c\xc4\x83 va fi achitat.(Alm\xc4\x83\xc8\x99anu - 4 mai 1946; Orele 7 - 15)\xe2\x80\x9d_NEWLINE_\xe2\x80\x9e TOBESCU - a \xc3\xaentrebat dac\xc4\x83 au fost adu\xc8\x99i la proces Maniu, Gh. \xc8\x99i Dinu Br\xc4\x83tianu, c\xc4\x83ci desigur vor fi \xc8\x99i ei implica\xc8\x9bi. (Alm\xc4\x83\xc8\x99anu - 10 mai 1946; Orele 7 - 15)\xe2\x80\x9d\n_START_SECTION_\nGen. Constantin Tobescu \xc3\xaen memorialistic\xc4\x83\n_START_PARAGRAPH_\n(Zaharia Stancu)_NEWLINE_\xe2\x80\x9eEl (Constantin Tobescu) m-a informat apoi c\xc4\x83 fuseser\xc4\x83 luate m\xc4\x83suri pentru a-i \xc3\xaempiedica pe germani s\xc4\x83 organizeze o \xe2\x80\x9cBudapesta\xe2\x80\x9d \xc3\xaen Rom\xc3\xa2nia \xc8\x99i c\xc4\x83 un supliment de 7000 de jandarmi fuseser\xc4\x83 adu\xc8\x99i Ia Bucure\xc8\x99ti pentru a \xc3\xaent\xc4\x83ri paza tuturor cl\xc4\x83dirilor publice, g\xc4\x83rile, ministerele, birourile \xc8\x99i posturile de radio-difuziune, \xc8\x99i a\xc8\x99a mai departe. \xc3\x8en plus, un num\xc4\x83r de regimente fuseser\xc4\x83 deplasate din regiunile \xc3\xaenvecinate p\xc3\xa2n\xc4\x83 la barierele Bucure\xc8\x99tiului. \xc3\x8entr-adev\xc4\x83r, \xc3\xaen prezen\xc8\x9ba mea, Tobescu a dat ordine diver\xc8\x99ilor comandan\xc8\x9bi de unit\xc4\x83\xc8\x9bi ale acestor g\xc4\x83rzi suplimentare (\xc3\xaenca 300 de oameni fuseser\xc4\x83 repartiza\xc8\x9bi pentru protec\xc8\x9bia comandarnentului Jandarmeriei, unde eram \xc8\x9binut cu Porter \xc8\x99i Me\xc8\x9bianu). Cu acest prilej Tobescu \xc8\x99i-a exprimat p\xc4\x83rerea personal\xc4\x83 ca dac\xc4\x83 n-am fi fost prin\xc8\x99i la sosirea noastr\xc4\x83 \xc3\xaen Rom\xc3\xa2nia, politica \xc8\x9b\xc4\x83rii sale s-ar fi schimbat probabil cu \xc8\x99ase luni mai devreme \xc3\xaen timpul debandadei armatei germane \xc3\xaen Basarabia.\xe2\x80\x9d_NEWLINE_(4 august 1944. Rapoartele agentului britanic Alfred George Gardyne de Chastelain, \xc3\xaen )'